CELEX: 
Language: hr
Date: 2020-10-28 00:00:00
Title: DELEGIRANA UREDBA KOMISIJE (EU) …/... o izmjeni Priloga IV. Uredbi (EU) 2018/841 Europskog parlamenta i Vijeća u pogledu referentnih razina za šume koje države članice trebaju primjenjivati za razdoblje od 2021. do 2025.

OBRAZLOŽENJE
            
            
               1.KONTEKST DELEGIRANOG AKTA
            
            
               Uredba (EU) 2018/841 Europskog parlamenta i Vijeća o uključivanju emisija i uklanjanja stakleničkih plinova iz korištenja zemljišta, prenamjene zemljišta i šumarstva u okvir za klimatsku i energetsku politiku do 2030. te o izmjeni Uredbe (EU) br. 525/2013 i Odluke br. 529/2013/EU
                  1
               , donesena 30 svibnja 2018., bitan je dio Unijinih napora da do 2030. smanji ukupne emisije stakleničkih plinova za najmanje 40 %. 
            
            
               Uredbom (EU) 2018/841 emisije i uklanjanja iz šumarstva i drugih sektora korištenja zemljišta prvi put se integriraju u Unijinu klimatsku politiku za razdoblje od 2021. do 2030. To znači da države članice moraju osigurati da se obračunate emisije stakleničkih plinova iz korištenja zemljišta, prenamjene zemljišta i šumarstva kompenziraju barem ekvivalentnim obračunatim uklanjanjem CO₂ iz atmosfere. 
            
            
               Uredbom (EU) 2018/841 utvrđena su pravila za obračun emisija i uklanjanja u obračunskim kategorijama zemljišta iz članka 2. Uredbe (EU) 2018/841 na državnom području država članica. Konkretno, člankom 8. Uredbe (EU) 2018/841 utvrđena su pravila za obračun emisija i uklanjanja za obračunsku kategoriju zemljišta „šumsko zemljište kojim se gospodari”. Prvo, utvrđena su pravila za određivanje referentnih razina za šume i, drugo, definiran je postupak za uključivanje referentnih razina za šume za razdoblja od 2021. do 2025. i od 2026. do 2030. u Prilog IV. Uredbi (EU) 2018/841.
            
            
               Za prvo obračunsko razdoblje (od 2021. do 2025.), u članku 8. stavku 3. Uredbe (EU) 2018/841 zahtijeva se da države članice utvrde svoju referentnu razinu za šume i podnesu je Komisiji kao dio svojeg nacionalnog računskog plana za šumarstvo najkasnije do 31. prosinca 2018. 
            
            
               U članku 8. stavku 6. Uredbe (EU) 2018/841 zahtijeva se da Komisija provede tehničku procjenu nacionalnih računskih planova za šumarstvo kako bi se procijenilo jesu li predložene referentne razine za šume u skladu s načelima i zahtjevima iz članka 8. stavaka 4. i 5. te iz članka 5. stavka 1. Uredbe (EU) 2018/841. Zahtijeva se i da se Komisija savjetuje sa stručnjacima koje su imenovali države članice, civilnim društvom i dionicima. Nadalje, u skladu s uvodnom izjavom 18. Uredbe (EU) 2018/841 tehnička procjena trebala bi polaziti od dobre prakse i iskustva iz stručnih pregleda iz Okvirne konvencije Ujedinjenih naroda o promjeni klime (UNFCCC). Stalni odbor za šumarstvo obaviješten je o rezultatima tehničkih procjena na svojem 154. sastanku održanom 20. rujna 2019.
            
            
               Tijekom pregovora o Uredbi (EU) 2018/841 Komisija se, u izjavi o uključenosti stručnjaka koju je uputila Europskom parlamentu, obvezala osnovati stručnu skupinu zaduženu za tehničku procjenu kako bi osigurala pravilnu provedbu članka 8. stavka 6. te uredbe. Konkretno, Komisija je navela da bi u stručnoj skupini trebale sudjelovati osobe imenovane u osobnom svojstvu, koje djeluju neovisno i u javnom interesu.  
            
            
               Osim toga, člankom 8. utvrđeni su jasni vremenski okviri i opisani koraci koje države članice i Komisija moraju poduzeti prije utvrđivanja referentnih razina za šume putem delegiranih akata, primjerice izdavanje i objava tehničkih preporuka i revizija predloženih referentnih razina. 
            
            
               Člankom 8 stavcima 8. i 9. Komisija je ovlaštena donositi delegirane akte o izmjeni Priloga IV. Uredbi (EU) 2018/841 s ciljem utvrđivanja referentnih razina za šume koje države članice trebaju primjenjivati za razdoblje od 2021. do 2025. U članku 8. stavku 10. zahtijeva se da Komisija do 31. listopada 2020. donese delegirane akte za razdoblje od 2021. do 2025.
            
            
               2.SAVJETOVANJA PRIJE DONOŠENJA AKTA
            
            
               Komisija je 30. listopada 2018. osnovala stručnu skupinu za korištenje i prenamjenu zemljišta te šumarstvo (dalje u tekstu „LULUCFEG”)
                  2
                zaduženu za pružanje potpore Komisiji pri tehničkoj procjeni nacionalnih računskih planova za šumarstvo iz članka 8. stavka 6. LULUCFEG ima 10 članova koji djeluju u osobnom svojstvu, 5 članova iz istraživačkih institucija i nevladinih organizacija, 27
                  3
                članova iz nadležnih tijela država članica, iz svake po najviše 2, 3 člana iz drugih javnih subjekata i trećih zemalja i 7 promatrača. Sastav i zapisnici LULUCFEG-a dostupni su u registru stručnih skupina Komisije
                  4
               .
            
            
               Održana su četiri sastanka LULUCFEG-a i jedno pisano savjetovanje o ovom nacrtu delegiranog akta. Prvi sastanak LULUCFEG-a održan je 6. veljače 2019. i na njemu su dogovorene njegove metode rada. Na sastanku održanom od 1. do 12. travnja 2019. LULUCFEG je analizirao sve nacionalne računske planove za šumarstvo koje su dostavile države članice i ocijenio predložene referentne razine za šume. Mišljenja stručne skupine i zapisnik sa sastanka javno su dostupni
                  5
               . Stručna skupina se ponovo sastala 2. i 3. listopada 2019. kako bi raspravljala o čestim tehničkim problemima i predložila rješenja za njih. Na sastanku održanom 26. i 27. svibnja 2020. LULUCFEG je raspravljao o Komisijinoj ocjeni revidiranih nacionalnih računskih planova za šumarstvo, uključujući revidirane referentne razine za šume i referentne razine koje treba utvrditi delegiranim aktom. LULUCFEG je podržao stajališta i korake koje je poduzela Komisija.
            
            
               Naposljetku, od 22. lipnja 2020. do 6. srpnja 2020. provedeno je savjetovanje u pisanom obliku s LULUCFEG-om o ˛nacrtu delegirane uredbe.
            
            
               U skladu sa zahtjevima za bolju regulativu Komisija je nacrt delegirane uredbe učinila javno dostupnim od 17. kolovoza 2020. do 14. rujna 2020. s ciljem primanja povratnih informacija. Zaprimljeno je tridesetpet primjedbi od raznih dionika, primjerice od javnih tijela država članica, organizacija iz područja zaštite okoliša i nevladinih organizacija, akademskih i istraživačkih institucija, poduzeća i poslovnih udruženja te fizičkih osoba iz EU-a i izvan njega. Dionici su primijetili jasan postupak za donošenje delegirane uredbe. U nekoliko odgovora razmotreni su opći aspekti Uredbe o LULUCF-u te su iznesena mišljenja o tome kako bi se okvir politike mogao poboljšati s obzirom na cilj da se do 2050. postigne klimatska neutralnost te na učinak klimatskih promjena na otpornost šuma.  
            
            
               3.PRAVNI ELEMENTI DELEGIRANOG AKTA
            
            
               Ovim nacrtom delegirane uredbe mijenja se Prilog IV. Uredbi (EU) 2018/841 dodavanjem novog odjeljka C. Odjeljak C sastoji se od tablice u kojoj su utvrđene referentne razine za šume koje države članice trebaju primjenjivati za razdoblje od 2021. do 2025.
            
            
               DELEGIRANA UREDBA KOMISIJE (EU) …/...
            
            
               оd 28.10.2020.
            
         
         
            
               o izmjeni Priloga IV. Uredbi (EU) 2018/841 Europskog parlamenta i Vijeća u pogledu referentnih razina za šume koje države članice trebaju primjenjivati za razdoblje od 2021. do 2025.
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2018/841 Europskog parlamenta i Vijeća od 30. svibnja 2018. o uključivanju emisija i uklanjanja stakleničkih plinova iz korištenja zemljišta, prenamjene zemljišta i šumarstva u okvir za klimatsku i energetsku politiku do 2030. te o izmjeni Uredbe (EU) br. 525/2013 i Odluke br. 529/2013/EU
                  6
               , a posebno njezin članak 8. stavak 8.,
            
            
               budući da:
            
            
               (1)Države članice su Komisiji dostavile nacionalne računske planove za šumarstvo uključujući predložene referentne razine za šume za razdoblje od 2021. do 2025.
            
            
               (2)U skladu s člankom 8. stavkom 6. Uredbe (EU) 2018/841 Komisija je provela tehničku procjenu nacionalnih računskih planova za šumarstvo koje su podnijele države članice kako bi se procijenilo u kojoj su mjeri predložene referentne razine za šume određene u skladu s načelima i zahtjevima iz članka 8. stavaka 4. i 5. te iz članka 5. stavka 1. te uredbe.
            
            
               (3)U skladu s člankom 8. stavkom 6. Uredbe (EU) 2018/841 i u skladu s obvezom preuzetom tijekom pregovora o toj uredbi, kako je navedeno u izjavi o uključenosti stručnjaka upućenoj Europskom parlamentu, Komisija je 30. listopada 2018. osnovala stručnu skupinu Komisije
                  7
                („stručna skupina”) zaduženu za pružanje potpore Komisiji pri provođenju tehničke procjene. Stručna skupina uključivala je, među ostalima, stručnjake koje su imenovale države članice, osobe imenovane u osobnom svojstvu, koje djeluju neovisno i u javnom interesu, predstavnike istraživačkih i nevladinih organizacija i dionike.  
            
            
               (4)Na temelju stajališta stručne skupine i tehničke procjene Komisija je izdala tehničke preporuke državama članicama s ciljem olakšavanja tehničke revizije predloženih referentnih razina za šume. Komisija je te tehničke preporuke objavila 18. lipnja 2019
                  8
               .
            
            
               (5)U skladu s člankom 8. stavkom 7. Uredbe (EU) 2018/841, na temelju tehničke procjene i tehničkih preporuka, države članice revidirale su svoje nacionalne računske planove za šumarstvo i u nekim slučajevima predložile referentne razine za šume i te su informacije dostavile Komisiji. Predložene i, ako je primjenjivo, revidirane referentne razine za šume Komisija je objavila 25. veljače 2020. 
            
            
               (6)Stručna skupina složila se da su referentne razine za šume koje Komisija predlaže za uključivanje u Prilog IV. Uredbi (EU) 2018/841 određene u skladu s načelima i zahtjevima iz članka 8. stavaka 4. i 5. te iz članka 5. stavka 1. Uredbe (EU) 2018/841. 
            
            
               (7)Komisija bi stoga trebala utvrditi referentne razine za šume koje države članice trebaju primjenjivati za razdoblje od 2021. do 2025.
            
            
               (8)Ova je Uredba u skladu s mišljenjem stručne skupine Komisije za korištenje i prenamjenu zemljišta te šumarstvo,
            
            
               DONIJELA JE OVU UREDBU:
            
            
               Članak 1.
            
            
               Prilog IV. Uredbi (EU) 2018/841 mijenja se kako je navedeno u Prilogu ovoj Uredbi.
            
            
               Članak 2.
            
            
               Ova Uredba stupa na snagu dvadesetog dana od dana objave u Službenom listu Europske unije.
            
            
               Ova je Uredba u cijelosti obvezujuća i izravno se primjenjuje u svim državama članicama.
            
         
         
            
               Sastavljeno u Bruxellesu 28.10.2020.
            
            
               
                     Za Komisiju
               
               
                     Predsjednica
                     Ursula VON DER LEYEN
               
            
         
         
            
                  
                     (1)
                  
                        SL L 156, 19.6.2018., str. 1.
               
               
                  
                     (2)
                  
                        Stručna skupina Komisije za korištenje i prenamjenu zemljišta te šumarstvo (LULUCF) (E03638).
               
               
                  
                     (3)
                  
                        Stručna skupina uključivala je predstavnike iz Ujedinjene Kraljevine do datuma povlačenja.
               
               
                  
                     (4)
                  
                        http://ec.europa.eu/transparency/regexpert/index.cfm?do=groupDetail.groupDetail&groupID=3638&news=1
               
               
                  
                     (5)
                  
                        http://ec.europa.eu/transparency/regexpert/index.cfm?do=groupDetail.groupMeeting&meetingId=12931
               
               
                  
                     (6)
                  
                        SL L 156, 19.6.2018., str. 1. 
               
               
                  
                     (7)
                  
                        Stručna skupina Komisije za korištenje i prenamjenu zemljišta te šumarstvo (LULUCF) (E03638).
               
               
                  
                     (8)
                  
                        Radni dokument službi Komisije SWD(2019) 213 final od 18. lipnja 2019. o procjeni nacionalnih računskih planova za šumarstvo.
               
            
      
    ---documentbreak--- 
      
         
         
            
               PRILOG 
            
            
               U Prilogu IV. Uredbi (EU) 2018/841, dodaje se sljedeći odjeljak C:
            
            
               „C. Referentne razine za šume koje države članice trebaju primjenjivati za razdoblje od 2021. do 2025. 
            
            
                     
                        Država članica
                     
                  
                  
                     
                        Referentna razina za šume za razdoblje od 2021. do 2025. u tonama ekvivalenta CO2 godišnje  
                     
                  
               
                     
                        Belgija
                     
                  
                  
                     
                        -1 369 009
                     
                  
               
                     
                        Bugarska
                     
                  
                  
                     
                        -5 105 986
                     
                  
               
                     
                        Češka
                     
                  
                  
                     
                        -6 137 189
                     
                  
               
                     
                        Danska
                     
                  
                  
                     
                        +354 000
                     
                  
               
                     
                        Njemačka
                     
                  
                  
                     
                        -34 366 906
                     
                  
               
                     
                        Estonija
                     
                  
                  
                     
                        -1 750 000
                     
                  
               
                     
                        Irska
                     
                  
                  
                     
                        +112 670
                     
                  
               
                     
                        Grčka
                     
                  
                  
                     
                        -2 337 640
                     
                  
               
                     
                        Španjolska
                     
                  
                  
                     
                        -32 833 000
                     
                  
               
                     
                        Francuska
                     
                  
                  
                     
                        -55 399 290
                     
                  
               
                     
                        Hrvatska
                     
                  
                  
                     
                        -4 368 000
                     
                  
               
                     
                        Italija
                     
                  
                  
                     
                        -19 656 100
                     
                  
               
                     
                        Cipar
                     
                  
                  
                     
                        -155 779
                     
                  
               
                     
                        Latvija
                     
                  
                  
                     
                        -1 709 000
                     
                  
               
                     
                        Litva
                     
                  
                  
                     
                        -5 164 640
                     
                  
               
                     
                        Luksemburg
                     
                  
                  
                     
                        -426 000
                     
                  
               
                     
                        Mađarska
                     
                  
                  
                     
                        -48 000
                     
                  
               
                     
                        Malta
                     
                  
                  
                     
                        -38
                     
                  
               
                     
                        Nizozemska
                     
                  
                  
                     
                        -1 531 397
                     
                  
               
                     
                        Austrija
                     
                  
                  
                     
                        -4 533 000
                     
                  
               
                     
                        Poljska
                     
                  
                  
                     
                        -28 400 000
                     
                  
               
                     
                        Portugal
                     
                  
                  
                     
                        -11 165 000
                     
                  
               
                     
                        Rumunjska
                     
                  
                  
                     
                        -24 068 200
                     
                  
               
                     
                        Slovenija
                     
                  
                  
                     
                        -3 270 200
                     
                  
               
                     
                        Slovačka
                     
                  
                  
                     
                        -4 827 630
                     
                  
               
                     
                        Finska
                     
                  
                  
                     
                        -29 386 695
                     
                  
               
                     
                        Švedska
                     
                  
                  
                     
                        -38 721 000
                     
                  
               
                     
                        Ujedinjena Kraljevina
                     
                  
                  
                     
                        -20 701 550
                     
                  
               
               ”